Foto: Ivica Galović/Pixsell/Index

TOČNI podaci o broju onih koji odlaze iz Hrvatske ne postoje - barem ne ako ih tražite od hrvatskih institucija. Naime, Državni zavod za statistiku prikuplja podatke od MUP-a koji registrira samo one koji su prije selidbe u inozemstvo odjavili prebivalište u Hrvatskoj, a takvih je, naravno, vrlo malo.

Zato je Index kontaktirao zemlje u koje Hrvati najviše odlaze i tako smo po prvi put dobili najtočnije brojke. Prema dobivenim podacima, u zadnjih par godina iz Hrvatske je u šest zemalja (Njemačku, Austriju, Irsku, Italiju, Švedsku i Norvešku) odselilo najmanje 172.604 ljudi.

Brojke do kojih smo došli drastično su veće od onih kojima se do sada baratalo, a prikupljeni podaci jasno pokazuju kako broj onih koji iseljavaju iz Hrvatske iz godine u godinu dramatično raste. Primjerice, prema podacima DZS-a iz Hrvatske je u inozemstvo 2015. odselila 29.651 osoba. Prema našim podacima, 2015. godine samo u Njemačku je iselilo 57.000 Hrvata.



Kad se uzmu u obzir i ostale zemlje, može se procijeniti da je Hrvatsku u par godina napustilo oko 200.000 stanovnika.

>>AUTOBUSI ZA NJEMAČKU PUNI Ovako izgleda Plenkovićev rast zaposlenosti

>>STIGLI NOVI PODACI Svi bježe iz Hrvatske, naši političari uspješno tjeraju ljude

>>Švicarski list o zastrašujućim razmjerima iseljavanja iz Slavonije: "To je potpuni egzodus"

Tekst se nastavlja ispod oglasa

>>SLAVONIJA NA RASPRODAJI Kuće jeftinije od starog auta

Ono što je vidljivo iz podataka koje smo dobili od gore navedenih država je da konstantno raste broj Hrvata koji naseljavaju njihovu zemlju, odnosno koji bježe iz Hrvatske.



Također treba naglasiti da je i ova brojka do koje smo došli u stvarnosti zapravo još veća, budući da neke zemlje još uvijek nemaju podatke za 2016. godinu, a znamo kako se lani također masovno iseljavalo, a taj trend se nastavio i u 2017. godini.



Zemlja u koju Hrvati i dalje najviše odlaze je Njemačka. Državni zavod za statistiku u Wiesbadenu dostavio nam je podatke po kojima se od 2012. do 2016. u Njemačku doselilo 138.302 ljudi iz Hrvatske. Podatke za 2016. još nismo dobili.

Nakon Njemačke, najviše bježe u Austriju

Spomenuti podaci pokazuju da broj Hrvata koji bježe u Njemačku ubrzano raste. Tako se 2012. u Njemačku doselilo 12.608 Hrvata, 2013. ih je došlo 24.845, 2014. godine 43.843, da bi se u 2015. brojka popela na 57.006.



Nakon Njemačke slijede Austrija, Irska, Švedska, Norveška i Italija.



U austrijskom Državnom zavodu za statistiku Indexu su rekli kako je od 2002. do 1. siječnja 2017. godine u Austriju doselilo ukupno 73.334 Hrvata. Kad pogledamo podatke za posljednjih par godina, vidimo da ih se najviše doselilo godinu nakon ulaska Hrvatske u EU.



Tako se 2014. doselilo 6036 stanovnika iz Hrvatske, 2013. njih 4183, 2015. godine 5832 ljudi, a 2016. je 5097 ljudi hrvatsku adresu zamijenilo austrijskom.



Podaci iz Irske ne uključuju 2016. ni prvu polovicu 2017.



Osim Njemačke i Austrije, obećana zemlja za Hrvate je i Irska. U Državnom zavodu za statistiku u Dublinu Indexu su rekli kako je u razdoblju od 2011. do 2016. u Irsku stiglo 4118 Hrvata.

Rekli su nam da nemaju podatke točno po godinama, već da su posljednje istraživanje proveli 2016. godine za razdoblje unatrag pet godina. To znači da ovi podaci ne uključuju 2016. kao ni prvu polovicu 2017. godine, a treba uzeti u obzir da je upravo u tom razdoblju velik broj Hrvata otišao živjeti i raditi u Irsku, što znači da su stvarne brojke zapravo puno, puno gore.



Još jedna zemlja u koju Hrvati rado odlaze je Švedska. Iz njihovog su nam Državnog zavoda za statistiku poslali podatke za razdoblje od 2013. do 2017. godine. U tom se razdoblju u Švedsku doselilo 4688 Hrvata: 2013. - 495, 2014. - 1174, 2015. - 1450, dok je 2016. broj porastao na 1569.

Norveška sve atraktivnija Hrvatima



U Italiju se pak od 2013. do 2016. doselilo 2278 stanovnika iz Hrvatske. Prema podacima koje nam je dostavio talijanski Zavod za statistiku, 2013. u Italiju se doselilo 760 Hrvata, 2014. njih 813, a 2015. godine 705.



U Norvešku se od 2013. do druge polovice 2017. doselilo 1999 ljudi iz Hrvatske. Norveški Zavod za statistiku prati migracije po kvartalima, pa su nam jedini dostavili podatke koji uključuju i prvu polovicu ove godine.



Ako gledamo podatke od 2013. godine, kad je ukupno 114 ljudi hrvatsku adresu zamijenilo norveškom, te prvu polovicu ove godine kada se iz Hrvatske doselilo 257 ljudi, vidimo kako raste broj Hrvata u toj zemlji.



Podaci koje su nam dostavili pokazuju da se 2014. u Norvešku doselilo 476 stanovnika Hrvatske, 2015. ih je bilo 584, a slična je brojka i 2016. kad ih se doselilo 568.



Također treba uzeti u obzir i broj onih koji su otišli na druge kontinente, ali do tih podataka je, nažalost, nemoguće doći. Dosta je onih koji su odselili u SAD, Kanadu i Australiju, ali se nisu nigdje prijavili, niti su odjavili prebivalište u Hrvatskoj, tako da je i do tog podatka nemoguće doći.